X'inhuma dawn ir-rakkomandazzjonijiet? Ir-rakkomandazzjonijiet ippubblikati llum huma parti mid-djalogu strutturat bejn il-Kummissjoni u l-Istati Membri fil-kuntest tar-riforma tal-Politika Agrikola Komuni (PAK) u tal-Patt Ekoloġiku Ewropew. Għandhom l-għan li jassistu lill-Istati Membri fl-abbozzar tal-pjanijiet strateġiċi tal-PAK tagħhom billi jidentifikaw l-oqsma ewlenin li kull Stat Membru għandu jiffoka fuqhom biex jiżgura li l-objettivi tal-PAK jintlaħqu u sabiex jikkontribwixxi għall-miri tal-Patt Ekoloġiku. Jipprovdu wkoll analiżi ta' kull settur agrikolu u taż-żoni rurali, billi jorbtuhom mal-objettivi futuri tal-PAK, kif ukoll valuri ta' referenza speċifiċi għal kull mira tal-Patt Ekoloġiku. Dan id-djalogu strutturat ġie stabbilit wara l-preżentazzjoni tal-Kummissjoni fl-20 ta' Mejju 2020, dwar l-Istrateġija “Mill-Għalqa sal-Platt” u dik għall-Bijodiversità, u analiżi tar-rabta bejn il-PAK u l-Patt Ekoloġiku. L-idea hija li jiġi żgurat li l-Istati Membri jieħdu vantaġġ sħiħ mill-PAK futura u mill-istrumenti tagħha biex jappoġġaw lill-bdiewa tagħhom fit-tranżizzjoni lejn sostenibbiltà akbar tas-sistemi tal-ikel tagħna, filwaqt li jqisu l-kundizzjonijiet u l-ħtiġijiet lokali tagħhom. Il-Kummissjoni se tappoġġa lill-Istati Membri matul il-proċess kollu ta' tħejjija tal-pjan strateġiku tal-PAK tagħhom. Ir-rakkomandazzjonijiet huma legalment vinkolanti għall-Istati Membri? Ir-rakkomandazzjonijiet mhumiex legalment vinkolanti fihom infushom. Madankollu, il-Kummissjoni se tapprova l-pjanijiet strateġiċi tal-PAK qabel l-implimentazzjoni tal-PAK il-ġdida, ladarba l-Istati Membri jissottomettuhom uffiċjalment. Matul il-proċess ta' approvazzjoni, li se jkun ibbażat fuq il-kriterji stipulati fir-regolament futur dwar il-pjan strateġiku tal-PAK, il-Kummissjoni se tuża r-rakkomandazzjonijiet bħala dokument ta' referenza importanti biex tivvaluta l-pjanijiet. Kif qed tħeġġeġ lill-Istati Membri biex jilħqu l-objettivi tal-Patt Ekoloġiku Ewropew? Fir-rakkomandazzjonijiet, il-Kummissjoni tipprovdi analiżi tas-settur agrikolu u taż-żoni rurali ta' kull Stat Membru. Din l-analiżi tinkludi valutazzjoni tal-qagħda nazzjonali fir-rigward tal-miri tal-Patt Ekoloġiku Ewropew, li sal-2030 tinkludi tnaqqis bin-nofs fl-użu u fir-riskju tal-pestiċidi, tnaqqis b'mill-inqas 20 % fl-użu tal-fertilizzanti, tnaqqis bin-nofs fil-bejgħ tal-antimikrobiċi użati għall-annimali tar-razzett u tal-akkwakultura, kif ukoll il-kisba tal-mira li 25 % tal-art agrikola tkun tintuża għall-biedja organika, u li jiġi żgurat aċċess 100% għal broadband veloċi fiż-żoni rurali. Din il-valutazzjoni wasslet għall-identifikazzjoni tal-livelli differenti ta' sforzi meħtieġa għal kull mira u għal kull Stat Membru. Abbażi ta' dan, il-Kummissjoni ssottomettiet rakkomandazzjonijiet konkreti lill-Istati Membri għall-abbozzar tal-pjanijiet strateġiċi tal-PAK tagħhom, li jiżguraw rabta mal-ambizzjoni tal-Patt Ekoloġiku. Fil-Pjanijiet Strateġiċi tal-PAK tagħhom, l-Istati Membri se jabbozzaw strateġija ta' intervent, li għandha tispjega kif se jużaw l-istrumenti tal-PAK biex jiksbu l-objettivi tal-PAK, abbażi tal-kundizzjonijiet u tal-ħtiġijiet lokali tagħhom. Dan se jindirizza wkoll il-miri tal-Patt Ekoloġiku. Ir-rakkomandazzjonijiet jiffaċilitaw l-identifikazzjoni tal-ħtiġijiet tal-Istati Membri, speċjalment fir-rigward tal-miri tal-Patt Ekoloġiku. B'mod partikolari, il-Kummissjoni se titlob lill-Istati Membri jistabbilixxu valuri nazzjonali espliċiti għas-sitt miri tal-Patt Ekoloġiku, li għandhom isarrfu l-ambizzjoni tal-Patt Ekoloġiku fil-livell tal-UE f'aspirazzjonijiet speċifiċi fil-livell nazzjonali. Il-valuri referenzjarji pprovduti mir-rakkomandazzjonijiet se jkunu partikolarment utli f'dan il-proċess. Dan kif jintrabat man-negozjati attwali? In-negozjati mal-Parlament Ewropew u mal-Kunsill dwar ir-riforma tal-PAK bdew uffiċjalment fl-10 ta' Novembru 2020. In-negozjati jkopru t-tliet biċċiet ta' leġiżlazzjoni tar-riforma tal-PAK: ir-Regolament dwar il-Pjan Strateġiku, ir-Regolament Orizzontali u r-Regolament dwar l-Organizzazzjoni Komuni tas-Swieq. Id-djalogu strutturat mhuwiex inkluż fir-Regolament dwar il-Pjan Strateġiku kif ġie propost wara li l-Kummissjoni ppreżentat il-proposti tagħha (Ġunju 2018). Madankollu, il-proċess ta' approvazzjoni u l-implimentazzjoni tal-pjanijiet strateġiċi tal-PAK huma definiti fit-test. X'inhi l-iskeda taż-żmien rigward il-pjanijiet strateġiċi tal-PAK? L-iskeda taż-żmien speċifika rigward il-pjanijiet strateġiċi tal-PAK, inkluż is-sottomissjoni formali mill-Istati Membri u l-approvazzjoni tal-Kummissjoni, se tiddependi fuq l-eżitu tan-negozjati mal-koleġiżlaturi. L-ambizzjoni tal-Kummissjoni hija li sar-rebbiegħa tal-2021 ikun ġie konkluż ftehim politiku. L-Istati Membri mbagħad ikollhom sal-1 ta' Jannar 2022 biex jissottomettu l-pjanijiet tagħhom. Il-Kummissjoni jkollha sal-1 ta' Jannar 2023 - iż-żmien li fih isseħħ l-implimentazzjoni tal-PAK il-ġdida - biex tapprova l-pjanijiet. Bejn il-mument li fih l-Istati Membri jippreżentaw il-pjanijiet tagħhom u dak meta l-Kummissjoni tapprovahom, id-djalogu strutturat se jkompli. Pereżempju, il-Kummissjoni se tindirizza l-osservazzjonijiet lill-Istati Membri bħala parti mill-proċess ta' approvazzjoni. Il-Kummissjoni x'tirrakkomanda lill-Istati Membri sabiex inaqqsu l-emissjonijiet tal-gassijiet serra? Il-Kummissjoni tirrikonoxxi li t-tnaqqis fl-emissjonijiet tal-gassijiet serra (GHG) huwa sfida ewlenija għas-settur agrikolu sħiħ tal-UE, speċjalment fil-kuntest tal-ambizzjoni tal-Patt Ekoloġiku li sal-2050 issir newtrali f'termini ta' emissjonijiet tal-karbonju u f'dak tal-mira li sal-2030 l-emissjonijiet tal-gassijiet serra jitnaqqsu b' 55 %. Il-Kummissjoni qed tħejji pakkett ta' proposti għal Ġunju 2021 dwar it-titjib tal-kontribut kemm tas-setturi agrikoli kif ukoll dak tal-użu tal-art għal dik il-mira ġdida u ambizzjuża. Għalhekk, il-Kummissjoni tirrakkomanda lill-Istati Membri kollha li jnaqqsu l-emissjonijiet tagħhom tal-gassijiet serra fl-agrikoltura speċjalment mill-ġestjoni tal-bhejjem jew tal-ħamrija, u fl-istess ħin tqis id-differenzi bejn l-Istati Membri f'dak ir-rigward. Biex tagħmel dan, il-Kummissjoni tħeġġeġ l-użu ta' biedja aktar intelliġenti, aktar preċiża u sostenibbli, li tkun imsejsa fuq il-kondiviżjoni tal-għarfien u tat-teknoloġija. Ngħidu aħna, il-ġestjoni mtejba tan-nutrijenti, l-użu aktar preċiż ta' prodotti għall-protezzjoni tal-pjanti u l-ġestjoni mtejba tal-bhejjem u tad-demel jgħinu biex dan iseħħ. Barra minn hekk, il-kombinazzjoni tal-bhejjem, tal-għelejjel u tal-foresti tista' tikkontribwixxi wkoll għat-tnaqqis fl-emissjonijiet tal-gassijiet serra. Fl-aħħar nett, il-Kummissjoni tenfasizza l-potenzjal mhux sfruttat tas-sekwestru tal-karbonju kif ukoll il-ħtieġa li l-ħamrija b'livell għoli ta' karbonju, bħat-torbieri u l-artijiet mistagħdra, tiġi protetta. Il-Kummissjoni tappoġġa u tirrakkomanda wkoll l-iżvilupp tas-sekwestru tal-karbonju f'art agrikola bħala mudell ta' negozju ġdid għall-bdiewa. Skemi bħal dawn tas-sekwestru tal-karbonju f'art agrikola jistgħu jiġu appoġġati wkoll permezz tal-ekoskemi l-ġodda tal-PAK. Fondi oħra tal-UE, kif jistgħu jgħinu biex jintlaħqu l-objettivi tal-PAK? Bħalissa diversi politiki tal-UE jappoġġaw u jaqdu rwoli importanti fiż-żoni rurali flimkien mal-PAK, inklużi l-politiki Reġjonali, ta' Koeżjoni u Soċjali u għadd ta' politiki oħra tal-UE bħal dawk li jittrattaw l-enerġija, it-trasport, il-konnettività, l-ambjent jew il-klima. Fir-rakkomandazzjonijiet lill-Istati Membri, il-Kummissjoni tenfasizza kif fondi oħra tal-UE jistgħu jikkontribwixxu għall-iżvilupp ulterjuri taż-żoni rurali. Hemm bżonn ta' sinerġiji akbar ma' fondi oħra f'dan ir-rigward. Barra minn hekk, il-Fond tan-Next Generation EU jiffoka b'mod speċjali fuq it-tranżizzjoni diġitali, li hija parti mill-pjan ta' rkupru tal-UE. Dan se jkun importanti biex jintlaħaq l-objettiv li sal-2025 iż-żoni rurali jkollhom aċċess 100% għal broadband veloċi. Fl-aħħar nett, Orizzont Ewropa u l-missjoni proposta tal-UE dwar is-Saħħa tal-ħamrija u l-ikel se jkunu wkoll kruċjali biex jintlaħqu l-objettivi tal-PAK. Dawn se jiffinanzjaw ir-riċerka u l-innovazzjoni fl-ikel u fl-agrikoltura, u se jwasslu għall-iżvilupp ta' għodod u prattiki kruċjali għall-biedja sostenibbli u għall-ġestjoni mtejba tar-riżorsi naturali. Għal aktar informazzjoni Stqarrija għall-istampa Komunikazzjoni u Rakkomandazzjonijiet Il-PAK futura L-Istrateġija “Mill-Għalqa sal-Platt” L-Istrateġija għall-Bijodiversità